黃貫中

黃貫中（粵拼：wong4 gun3 zung1；英文：Paul Wong；1964年3月31號—）係香港音樂家、歌手、詞曲作家同唱片監製，佢嘅搖滾樂隊Beyond主音結他手嘅身份最為人熟悉。2012年攞咗新城勁爆殿堂搖擺歌手大獎，係繼Beyond樂隊靈魂人——黃家駒後，再攞到殿堂歌手榮譽嘅Beyond樂隊成員。佢老婆係藝人朱茵，近年亦都北上中國大陸發展。

早期生活同Beyond時期
黃貫中細個好鍾意畫畫，重諗住做畫家，喺李求恩紀念中學畢業後去咗香港理工學院（而家嘅香港理工大學）讀設計時撞正鼓手——葉世榮而介紹識黃家駒等人，重去咗Beyond首個音樂會設計工作，之後重成為樂隊一分子。由於佢做過廣告公司設計師，佢除咗識彈結他之外重好多時做樂隊美術工作。黃貫中喺1988年Beyond專輯《現代舞台》開始參加歌曲嘅主唱部份，同年同樂隊一齊，亦推出咗另一鉼帶——《秘密警察》。1993年6月30號，Beyond主唱黃家駒死咗，黃貫中同樂隊嘅低音結他手黃家強一齊撐咗Beyond嘅主音歌手而繼續以樂隊嘅名出咗好多音樂作品。

個人發展
1999年底，Beyond宣佈成員作個人發展，黃貫中正式開展佢嘅個人音樂事業，曾經同好友恭碩良（Jun）、麥文威（LMF成員）、Dino Acconci（夏健龍，Soler成員）組成樂隊「汗」。之後重開設咗新嘅錄音室Polar Bear Studio，佢所有嘅專輯都喺呢度灌錄同製作。之後簽約香港環球唱片，兩年間先後推出好多鉼個人專輯同攞咗兩次叱咤樂壇唱作人金獎，奠定佢唱作人地位。
佢對參與音樂劇有興趣。喺2000年參與香港專業劇團「劇場空間」嘅翻譯音樂劇《夢斷維港》演出，飾演男主角Tony。音樂劇改編自出名百老匯音樂劇《West Side Story》（《西城故事》），並將佢本地化同將背景搬到香港，呢次演出並由香港著名指揮家石信嘅帶領香港新愛樂交響樂團，喺香港文化中心海傍作戶外演出。佢對有得同音樂界著名指揮家合作感到非常榮幸。
2002年11月，佢喺香港體育館舉行首次個人演唱會《Play It Loud演唱會》。同環球唱片約滿後，做咗香港獨立音樂人。之後喺2004年自己出版粵語專輯《我在存在》。2005年做咗香港商業電台森美小儀歌劇團音樂劇《亞卡比槍擊事件》音樂總監，創作劇中歌曲。2006年4月簽約中國華納唱片，正式進入內地市場，10月喺香港體育館再次舉行個人演唱會同出版EP《狂人習作》。除咗幕前演出，佢近年積極從事幕後製作而成立製作公司Polar Bear，同幫其他歌手作曲同監製歌曲，曾經合作嘅歌手包括劉德華、李克勤、許志安、陳小春、林海峰、莫文蔚、梁詠琪、何超儀、軟硬天師、LMF等，亦幫Soler同Tatflip兩支新晉樂隊嘅作品填詞。
2008年6月10號，喺香港會議展覽中心同黃家強、葉世榮、黃耀明、太極樂隊、小島樂隊、林一峰、周國賢、at17、Soler、Kolor一齊參與《別了家駒十五載 海闊天空音樂會》，嗰晚高潮係beyond3位隊員再次同台演唱佢哋嘅名曲《海闊天空》。11月，佢同其他幾位藝人幫now寬頻電視拍攝紀錄片——《一個地球》重喺2008年12月12號喺now香港台播出。
2009年7月，佢同之前一直盛傳不和嘅Beyond隊友黃家強喺香港體育館演出一連3場嘅《黃家強 x 黃貫中 This is Rock & Roll Live In Hong Kong 2009》演唱會，嘉賓有五月天、黃耀明、太極樂隊、陳奕迅。
2010年1月，繼07年海洋音樂祭後，佢喺台灣歌迷期待下喺台北華山Legacy演出小型售票演唱會，全場歌迷熱情加感動。3月20號，同黃家強喺廣州中山紀念堂舉辦咗《黃家強 x 黃貫中 一生樂與怒 廣州演唱會》。10月2號，再次同黃家強合作，喺馬來西亞舉行《一生樂與怒 Rock & Roll Live In Kuching 2010》演唱會。10月4號，飛去北京參與「北京朝陽公園世界城市音樂節」。11月6號，去成都出席酒吧小型演出。11月27號，同女友朱茵一齊出席《2010星尚大典》頒獎典禮。12月6號，出席新能量發佈會。12月16號，擔任李玟南寧演唱會嘅嘉賓。12月31號，去馬來西亞同葉世榮一起參與《1 Utama 2010 Countdown Concert》。
2011年2月24號，出席「慈善國際拳賽2011」記者會。3月30號，出席「國際流行音樂季」記者招待會。4月8號，擔任「LMF 告別演唱會」嘉賓。4月30號，去馬來西亞參與「亞洲音樂節2011」，同出任亞洲音樂節宣傳大使同創作宣傳歌曲《愛又怎麼樣》。
5月1號，去北京參與中國樂谷「北京國際流行音樂季2011」，發表嘅新歌《一念之間》成為青少年反毒活動嘅宣傳歌曲。5月20號，到台灣北京舉行首場嘅「Paul Wong X The Postman Deliver」音樂會，展開呢一年以「傳遞」概念做主題嘅巡迴演唱會。佢嘅樂隊班底正式叫做「The Postman」，其他成員包括黃貫其，老占同張以式。5月31號，出席喺九龍灣國際展貿中心舉辦嘅「世界泰拳及綜合格鬥 2011」。6月14號，參與香港「HardRock Cafe 40周年Founder's Day」慶祝派對同第4場開幕派對。
7月10號，喺香港舉辦第2場「Paul Wong X The Postman Deliver」小型音樂會，派出單曲《Can't Bring Me Down》。8月6號，出席「新城國語力頒獎典禮」，同攞到兩個獎項，分別係：新城國語力歌曲獎同亞洲搖滾歌手獎。8月12號，展開「Paul Wong & The Postman X 鐘舒漫 Hennessy Artistry Tour 軒尼詩炫音之樂」 嘅第一回合。8月19號，舉行「Paul Wong & The Postman X 鐘舒漫 Hennessy Artistry Tour 軒尼詩炫音之樂」 第二回合。9月2號，喺澳門新濠天地Club Cubic舉行「軒尼詩炫音之樂」第三回合：「黃貫中&The PostmanX鐘舒漫X何韻詩壓軸音樂派對」。10月29號，喺九龍灣國際展貿中心舉辦闊別4年嘅個人演唱會 「Paul Wong X The Postman Deliver Live In Hong Kong」。同時，喺嗰日正式首賣最新專輯《A小調協奏曲》。
11月7號，同陳奕迅、吳雨霏一齊演出「新城極唱數碼音樂會」。11月11號，出席北京新光天地「G-star Raw Denim Explorer」。11月18號，去廣東參與「第八屆勁歌王金曲金榜」全球華人樂壇年度音樂盛典，同埋攞咗3個獎項：國語金曲獎、亞洲搖滾歌手獎同最佳搖專輯獎。
2012年1月1號，喺澳門有除夕演出，同時喺2011叱咤樂壇流行榜頒獎禮，以Can't Bring Me Down攞到專業推介叱咤十大第4位。4月1號，喺旺角朗豪坊參與Soliton Live。4月14號，喺馬來西亞吉隆坡同黃家強參與Tiger Asian Music Festival亞洲音樂節2012。6月24號，喺銅鑼灣世貿中心舉行《黃貫中Rockestra Pre-show》。7月13號至14號，喺香港體育館舉行一連2場嘅個人演唱會《Paul Wong Rockestra》，其中同陳豪、林保怡、黃德斌合唱《天與地》片尾典《年少無知》。
11月20號，喺香港會議展覽中心同方大同、盧凱彤舉行《903id club拉闊音樂會方大同 X 盧凱彤 X 黃貫中》。
2013年1月，加盟湖南衛視《我是歌手》第一季，為首發歌手，喺第一輪遭到淘汰，之後喺復活賽演唱《特別的愛給特別的你》同《我就是這樣的》未復活。
2016年4月9號，喺九龍灣國際展貿中心舉辦《英雄有分數 演唱會》。6月10號，喺香港會議展覽中心舉辦《家駒....愛心延續慈善演唱會2016》。
2019年12月，黃貫中率領香港6大搖滾樂隊Josie & The Uni Boys、Soler、ToNick、Cassette、秋紅同埋逆流去澳門開騷《Let’s Mixture Rock Party融洽搖滾派對》。

《我是歌手》第一季
2013年1月，加盟湖南衛視《我是歌手》第一季，為首發歌手，喺第一輪遭到淘汰，之後喺復活賽演唱《特別的愛給特別的你》同《我就是這樣的》未復活。

2012年香港立法會選舉非法喺票站影相
喺2012年香港立法會選舉入面，黃貫中涉嫌喺投票站非法影相，觸犯《選舉條例》，2013年1月被警方拘捕。去到同年3月19號，警方經過徵詢律政司嘅意見後，決定唔起訴黃貫中，只係作出口頭警告。

政治立場轉變
黃貫中早年被視為香港民主派支持者，2011年曾經批評香港某啲歌手唔關心時事，但就喺度賺香港人嘅錢，實在太唔合理，另外喺2014年亦曾經聲援雨傘運動，但去到2021年，佢參與中國綜藝節目《披荊斬棘的哥哥》，被某啲樂迷視為向中國靠攏，受到一啲非議。